গ্রেস মেরি বেরেস

**গ্রেস মেরি বেরেস** (১৯ ডিসেম্বর, ১৮৭৫ - ১৫ জুন, ১৯৬২) ছিলেন একজন আমেরিকান গণিতবিদ এবং শিক্ষিকা যিনি ওহিও স্টেট বিশ্ববিদ্যালয় থেকে গণিতে ডক্টরেট ডিগ্রি অর্জনকারী প্রথম ব্যক্তি হন। বেরেস ওহিও স্টেট বিশ্ববিদ্যালয়ে একজন সহকারী অধ্যাপক ছিলেন যেখানে তিনি ৪০ বছর শিক্ষকতা করার পর, ১৯৪৬ সালে অবসর গ্রহণ করেন।

## প্রাথমিক জীবন এবং শিক্ষা
গ্রেস মেরি বেরেস ১৮৭৫ সালের ১৯শে ডিসেম্বর ওহাইওর ক্যানাল উইনচেস্টারে জর্জ ফ্রেডেরিক বেরেস এবং আমাণ্ডা জেনের ঘরে জন্মগ্রহণ করেন। বেরেস তাঁর নিজ শহরে পাবলিক স্কুলে পড়াশোনা করেন এবং তারপর ওহাইওর হাইডেলবার্গ বিশ্ববিদ্যালয়ে পড়াশোনা করেন। তিনি তাঁর ক্লাসের ভ্যালেডিক্টোরিয়ান (বিদায়ী ভাষণ দেওয়ার অধিকারী) হিসেবে স্নাতক ডিগ্রি অর্জন করেন এবং ১৮৯৭ সালে এবি ডিগ্রি অর্জন করেন। এরপর বেরেস ১৮৯৭ - ১৮৯৯ সালে ব্রাইন মাওর কলেজে তাঁর স্নাতকোত্তর কাজের কিছু অংশ সম্পন্ন করেন এবং পরে একই বছরে কলম্বিয়া বিশ্ববিদ্যালয়েও কাজ করেন। এরপর তিনি স্কুল থেকে একটি সংক্ষিপ্ত বিরতি নিয়ে ফিলাডেলফিয়ার মিস রনির স্কুলে শিক্ষক হিসেবে কাজ করেন। তিনি পরবর্তী ছয় বছর সেখানে কাজ চালিয়ে যান। কলম্বিয়া বিশ্ববিদ্যালয় ছেড়ে যাওয়ার দুই বছর পর, তিনি গণিত ডিগ্রির ওপর তাঁর কাজ চালিয়ে যাওয়ার জন্য ব্রাইন মাওর কলেজে ফিরে আসেন। ১৯০৬ সালে, বেরেস ওহাইও স্টেট বিশ্ববিদ্যালয়ে স্নাতক প্রোগ্রামে ভর্তি হন এবং তিন বছর পর বিশ্ববিদ্যালয় থেকে গণিতে প্রথম পিএইচডি ডিগ্রি অর্জন করেন। তাঁর গবেষণামূলক প্রবন্ধের শিরোনাম ছিল *ইমপ্রিমিটিভ সাবস্টিটিউশন গ্রুপস অফ ডিগ্রি সিক্সটিন,* যেটির তত্ত্বাবধান করেছিলেন হ্যারি ডব্লিউ. কুহন।

## কেরিয়ার
১৯০৮ সালে ওহাইও স্টেট বিশ্ববিদ্যালয়ে স্নাতকোত্তর কর্মকাণ্ডের সময়, বেরেস গণিতের সহকারী অধ্যাপক হন। ১৯৪৬ সালে অবসর গ্রহণের আগে পর্যন্ত তিনি এই পদে অধিষ্ঠিত ছিলেন। সহকারী অধ্যাপক হিসেবে দায়িত্ব পালনকালে, তিনি তাঁর ছাত্রদের মাস্টার্স থিসিস পরিচালনায় সহায়তা করেছিলেন এবং শিক্ষা ও মহিলা কলেজে বিভিন্ন পদেও দায়িত্ব পালন করেছিলেন। বেরেস "আর্মি স্পেশালাইজড ট্রেনিং প্রোগ্রাম" নামে একটি ক্লাসে দ্বিতীয় বিশ্বযুদ্ধের প্রবীণদের গণিত পড়াতেন এবং এমনকি গণিত প্রশিক্ষকের অভাবের কারণে অবসর গ্রহণের দুই বছর পরেও তা করেছিলেন।

## ব্যক্তিগত জীবন
বেরেস বিভিন্ন সংগঠনের সাথে জড়িত ছিলেন। তাঁর ধর্মীয় সংগঠনগুলির মধ্যে ছিল ইভানজেলিকাল অ্যাণ্ড রিফর্মড চার্চ, মিশনারি সোসাইটি এবং ইণ্ডিয়ানোলা মেথোডিস্ট চার্চ। তিনি ম্যাথমেটিক্যাল অ্যাসোসিয়েশন অফ আমেরিকার প্রতিষ্ঠাতা সদস্য ছিলেন, আমেরিকান রেড ক্রসে স্বেচ্ছাসেবক ছিলেন এবং ডটার্স অফ দ্য আমেরিকান রেভোলিউশনের পাশাপাশি ওহাইও হিস্টোরিক্যাল সোসাইটির সদস্য ছিলেন। বেরেস ওহিও স্টেট বিশ্ববিদ্যালয়ের অসংখ্য গোষ্ঠীর অংশ ছিলেন, তার মধ্যে আছে ওএসইউ ফ্যাকাল্টি ক্লাব এবং ওএসইউ অ্যালুমনা অ্যাসোসিয়েশন। তিনি হাইডেলবার্গ কলেজের ট্রাস্টি বোর্ডেরও একজন সদস্য ছিলেন, তারা ১৯৫০ সালে তাঁকে সম্মানসূচক ডক্টরেট ডিগ্রি প্রদান করে। 

তিনি ওহাইওর ব্রাইসে তাঁর খামারের বাগান করা এবং পরিচর্যা করা উপভোগ করতেন। 

## পরবর্তী জীবন এবং উত্তরাধিকার
১৯৪৯ সালে, বেরেস ওহিও স্টেট বিশ্ববিদ্যালয়ের ৭৫তম বার্ষিকী উদযাপন এবং দ্বিতীয় বর্ষের শিক্ষার্থীদের মধ্যে একটি লিখিত প্রতিযোগিতার জন্য তহবিল সরবরাহের উদ্দেশ্যে ২০০০ ডলার অনুদান দেন। তখন থেকেই প্রতি বছর তাঁর সম্মানে "দ্য গ্রেস এম. বেরেস ম্যাথমেটিক্যাল প্রাইজ" (রাসর-বেরেস-গর্ডনের অংশ) প্রতিযোগিতা অনুষ্ঠিত হয়ে আসছে।

ওহাইওর ক্যানাল উইনচেস্টারে বেরেসের একটি বাড়ি ছিল, কিন্তু তিনি তাঁর তাঁর অবসরের শুরুতে বন্ধু এবং সহকর্মী মার্গারেট এফ. জোন্সের সাথে কলম্বাসে বসবাস শুরু করেন। তাঁরা ২৬ বছর ধরে একসাথে ছিলেন। এরপর দীর্ঘ অসুস্থতার কারণে ১৯৬২ সালের ১৫ই জুন তাঁর মৃত্যু হয়। 

হাইডেলবার্গ বিশ্ববিদ্যালয়ের বেরেস হল অফ সায়েন্স তাঁর সম্মানে নির্মিত হয়েছিল। 

## তথ্যসূত্র

বিষয়শ্রেণী:ওহাইও স্টেট বিশ্ববিদ্যালয়ের শিক্ষক
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:১৯৬২-এ মৃত্যু
বিষয়শ্রেণী:১৮৭৫-এ জন্ম